SISB บวกแรง 7% ส่งซิกผลงาน Q1 โตเด่น ลุ้นปีนี้นักเรียนพุ่ง 3.7 พันคน 
SISB บวกแรง 7% SISB ส่งซิกผลงานไตรมาส 1/66 โตเด่น หลังนักเรียนใหม่เพิ่มขึ้น 157 ราย เตรียมเปิดบริการสาขาใหม่ “นนทบุรี-ระยอง” เร็วกว่าแผนส.ค.นี้ กางแผนปี 66-69 ขยายโรงเรียนแตะ 8,000 ที่นั่ง และนักเรียนพุ่ง 5,000 ราย
SISB บวกแรง 7% SISB ส่งซิกผลงานไตรมาส 1/66 โตเด่น หลังนักเรียนใหม่เพิ่มขึ้น 157 ราย เตรียมเปิดบริการสาขาใหม่ “นนทบุรี-ระยอง” เร็วกว่าแผนส.ค.นี้
27 มี.ค. 2566

ผู้สื่อข่าวรายงานว่า วันนี้(27มี.ค.66) บริษัท เอสไอเอสบี จำกัด (มหาชน) หรือ SISB ณ เวลา 10:44 น. อยู่ที่ระดับ 28.50 บาท บวก 2.00 บาท หรือ 7.55% ด้วยมูลค่าซื้อขาย 88.43 ล้านบาท ราคาหุ้นสูงสุดตั้งแต่เข้าตลาดเมื่อวันที่ 29 พ.ย.2561

นายยิว ฮอค โคว ประธานเจ้าหน้าที่บริหาร  SISB เปิดเผยว่า แนวโน้มผลการดำเนินงานในไตรมาส 1/66 จะเติบโตได้ดี เมื่อเทียบปีก่อน และเมื่อเทียบกับไตรมาส 4/65 เนื่องจากมีจำนวนนักเรียนเพิ่มขึ้นอย่างต่อเนื่อง โดยนับตั้งแต่วันที่ 1 ม.ค. 66 ถึงปัจจุบัน  มีนักเรียนใหม่เพิ่มขึ้น 157 ราย จากสิ้นปี 65 มีนักเรียนรวม 3,114 ราย สูงสุดเป็นอันดับ 1 ของโรงเรียนนานาชาติของประเทศไทย
ขณะเดียวกันในไตรมาส 2/66 มีนักเรียนใหม่รอเข้ารับการศึกษาอีกกว่า 100 ราย สะท้อนให้เห็นถึงคุณภาพในการศึกษา และหลักสูตรที่ได้มาตรฐานสูง นอกจากนี้ยังได้รับผลบวกจากการขึ้นค่าเทอมเฉลี่ยปีละ 5% หลังโควิด-19 จบลง และยังได้ผลบวกจากทางการจีนปิดกั้นการเรียนรู้ภาษาอังกฤษ ทำให้มีนักเรียนจีนย้ายเข้ามารับการศึกษาในไทยมากขึ้น
ทั้งนี้ ปัจจุบันบริษัทมีโรงเรียนในเครือ 6 แห่ง รวมสาขาใหม่ที่ระยอง และนนทบุรี ซึ่งจะเปิดให้บริการเป็นทางการช่วงเดือน ส.ค. 66 (เทอม 1) สำหรับปี 66 ในเทอม 1 บริษัทยังเตรียมปรับค่าเทอมขึ้นอีกเฉลี่ย 3-5% คาดจะรับรู้รายได้ค่าเทอมใหม่ในไตรมาส 3/66 ประมาณ 1 เดือน และรับรู้รายได้ในไตรมาส 4/66 เต็มไตรมาส โดยจะช่วยหนุนรายได้รวมปีนี้ให้เติบโต 30% เมื่อเทียบกับปี 65 อยู่ที่ 1,344 ล้านบาท ตามแผนงานที่วางไว้ และสิ้นปี 66 จะมีนักเรียนในระบบรวม 3,700 ราย ทั้งนี้ในปัจจุบันโรงเรียนนานาชาติสิงคโปร์ในแต่ละสาขาค่อนข้างแน่น และมีนักเรียนเพิ่มขึ้นทุกปี
ดังนั้นบริษัทได้วางแผนภายใน 5 ปี (ปี66-69) จะ ขยายโรงเรียนแตะ 8,000 ที่นั่ง และมีนักเรียนในระบบ 5,000 ราย และคาดรายได้รวมเติบโตแตะ 2,500 ล้านบาท ภายในปี 69 นอกจากนี้ตั้งเป้าภายใน 10 ปี จะมีโรงเรียนนานาชาติสิงคโปร์ เปิดให้บริการครอบคลุมทั่วไทย